Az Ady Endre Gimnáziumban az iskolavezetés és sok lelkes kollégám már régóta részt vesz különböző pályázatokon, melyek segítségével megújulhat a nevelés-oktatás folyamata, bővülhet módszertani tudásunk, eszközkészletünk. Jelenleg a TÁMOP 3.4.3 pályázatában a tehetségfejlesztés területén dolgozunk. Lehetősége volt a tantestületnek egy tehetséggondozásra felkészítő továbbképzésen is részt venni. Több tantárgyi program keretén belül (matematika, fizika, informatika, idegen nyelvek, biológia) most már nevesítve indult meg az a munka, amit eddig mindenki lelkesedésből végzett.

Régóta foglakoztat a tanulók gondolkodási képességeinek fejlesztése. Ha ezt az alapképességet fejlesztjük, akkor a tanulók, úgy vélem, sikeresebbek lehetnek az iskolai tanulmányaik során bármely területen.  Több konferencián láttam már, hogy robotikával foglalkoznak az iskolában, beszélgettem ezzel a témakörrel foglalkozó tanárokkal. A TÁMOP pályázat keretén belül sikerült két robotot beszerezni.   
LEGO Education eszközei elősegítik a gyerekek kreatív gondolkodását a problémák megoldásában, bevezetnek a Team munka világába. Gyerek tanulócsoportoknak kitalált feladatokat, anyagokat és szerszámokat biztosít, hogy a megoldáshoz vezető saját útjukat megtalálhassák. Ezáltal átélik a saját és önállóan elért sikerük élményét.

A fejlesztés illetve egy feladat önálló építése megalapozza a megszerzett tudás alapos elsajátítását a tanulóban. Ezen újonnan megszerzett tudás bázisa lehetővé teszi számukra az egyre komplexebb megoldások kifejlesztését, mely által újabb ismeretek és a tudás megszerzését alapozhatják meg, önálló **problémamegoldásokra** tettek szert, saját magukat fejlesztették. Ha a tanulók a saját tanulókörnyezetükben vannak kihívások elé állítva, akkor mindig **motiválhatók** újra kipróbálni, kutatni azt, megérteni és továbbtanulni Forrás:www.hdidakt.hu.   
A nyitó foglalkozás a Kutatók éjszakája program keretén belül zajlott, ahol meglátogattuk a Budapesti Műszaki Egyetem laborját, és ízelítőt kaptunk a mesterséges intelligenciáról, robotok világáról. Majd megismerkedtünk a robotok alkalmazási területeivel, típusaival, irodalmi megjelenésükkel a CSI-FI világában. S októberben megérkeztek a robotjaink.   
Innentől kezdve új világ kezdődött, melyet tanár és diák egyenrangú partnerként kezdett el felfedezni. A kicsi alkatrészekből felépíteni valamit nemcsak a finom-motoros készséget fejleszti, hanem a rész-egész viszony kialakítását is. Fontos lépés a részek kapcsolatának megszerkesztése, hogy az egész, kész robot képes legyen azt a feladatot elvégezni, amit szeretnénk. Kiemelkedik a tervezés folyamatának fontossága, a konstrukció.   
Ha kész a mű, akkor pedig jöhet a programozás. Hogyan tudjuk életre kelteni a különböző szenzorokat, felismertetni a távolságot, a hangot, a fény erősségét, intenzitását? El tudjuk-e érni, hogy a robot azt csinálja, amit szeretnénk? Kicsi, de lelkes gárdával jelenleg ennél a szakasznál járunk.

*Törökné Karakas Marianna*